
Noli foras ire, in teipsum redi;  

in interiore homine habitat veritas. 
St. Augustine, 

Liber de vera religione, xxix (72)

Архетипът на троицата при Карл Густав Юнг е тясно свързан с този на четворицата, в който се развива. Опозицията, в която се разглежда този преход, е незавършеност (троицата) – завършеност (четворицата). Той изразява психическото индивидуализиране на личността, нейното възникване като процес, свързан с дисхармония и напрежения, а впоследствие - подреждането и уравновесяването в цялостната личност.

Същевременно Юнг говори за господстващ архетип в дадена епоха. Затова преходът от троица към четворица същевременно е исторически, той олицетворява завършването на християнската епоха, основополагаща догма за чиято религия е тъкмо догмата за триединния бог, т. нар. Света Троица – Отец, Син и Светия Дух, и началото на нова, тепърва предстояща, в която господстващият архетип ще бъде четворицата. 

Идеята за “троицата” не е чужда и на основателя на психоанализата, Фройд. Той говори за зрялата личност като единство на Аз, Свръхаз и То. Преките паралели обаче между тези елементи и психологическия анализ, извършен от Юнг, на догмата за триединството и представените като самостойни личности нейни отделни компоненти се натъкват на амбивалентност. По-скоро “Аз”, “Свръхаз” и “То”, от една страна, и “Отец”, “Син” и “Светият дух”, от друга, са различни аспекти на архетипа на троицата, в които се въплъщава, при разглеждането на Юнг. Ако обаче приемем гледната точка на християнската теология, можем да говорим  -вместо за “аспекти на архетипа” – за “Лицата на Светата Троица”. Най-сетне, заставайки на оригиналната фройдистка позиция бихме могли да отъждествим “Бащата” със “Свръхаза”, “Синът” с “Аза”, а “Светият Дух” с “То”. Идеята обаче за архетипа на троицата се стреми да застане на метапозицията на единна обща структура  - при което дори са възможни паралели между (1) понятието за математическа структура и нейните интерпретации и (2) числото три, стоящо в основата на архетипа, и неговите разнообразни културни реализации, - обединяваща в един (да го наречем) “онтологически психологизъм”, или “панпсихологизъм” духовната и чрез нея всички сфери от дейността на човека.

Доколкото философията също е част от духовността, можем да открием троицата (както впрочем и четворицата, напр. Хайдегер, неоплатонизма) в основополагащи философски възгледи. Достатъчно е да се  споменат философията на Платон (“Тимей”) или на неоплатониците в древността или триадите на Хегел (теза, антитеза и синтеза) или третостта (thirdness) и “знакът” на Чарлз Сандърс Пърс в Новото време. Така психоанализата изобщо и теорията за архетиповете в частност, и то особено удачно, може да се използва в качеството на мета-концепция по отношение на философията и нейната история.

Бих искал да подчертая една особена черта: всяка от изброените познавателни области – религията, философията, психоанализата – предлага интерпретацията на един и същ абстрактен, “числов” модел – в качеството на основа на света и ако си позволим да използваме в разширен смисъл терминът, въведен от Хайдегер - в качеството на “фундаментална онтология”, която заема от “числовостта” своята изначалност. Психоаналитичната концепция на Карл Густав Юнг, бидейки хронологично последна, има предимството да оголва пределната абстрактност на числовото като заредена с максимална психическа “енергия”, като “нуминозното” и неличностното, а по-точно, “колективно несъзнаваното”.

Още с възникването на философията и с изобретяването на самото име при Питагор и неговата школа тя се оказва обърната към нуминозното посредством Числото. Пътят на Езика, Логоса, по който я насочва Хераклит, и по който по-късно, при Сократ и Платон, тя се обръща към Човека, довежда до нейното своебразно “секуларизиране” при което Числото се оказва лишено от своята мистичност, а с тълкуващите термини на Карл Густав Юнг – от своята “нуминозност” и “психическа енергия”. Във философската си същност то бива сведено до едното на общото на ei\do"-а и в крайна сметка до абстрактната (и следователно почти напълно лишена от психическа енергия) идея. С Аристотеловото разделяне на u{lh и morfhv Числото се оказва от страната на формата, и то тя напълно разделяна от съдържанието и особено от сетивното съдържание, което с течение на вековете преминава пътя на идващо “отвън”, “от света”, “от обекта”, но винаги противопоставяно на формата, идваща “отвътре”, от някаква надличностна, но вътрешна свръхреалност, “от човека”, “от мисленето”, “от субекта”, “от трансценденталния субект” и т.н. 

Създаденото от Аристотел учение за формата на lovgo"-а, логиката, изначално свежда истинното до правилно подреденото и възможността за еднозначно продължаване на тази правилна подредеденост като правила за извод, силогизми. Логиката, бидейки формата на lovgo"-а, по-късно започва да се разбира като “наука за мисленето”, поради което самото то вече се схваща единствено като правилното подреждане на отнапред даденото, а именно сетивното, което “само по себе си” е “хаос”. Мистичното, “нуминозното”, “психически енергетичното”, символното в Числото е маргинализирано, а то е сведено до правилност, до способност да подрежда по правила и по този начин да разграничава истинното, което винаги е подреденото, от неистинното което се отклонява от подредеността. Такива, числото и формата се оказват в основата на абстрактните науки за подреждането, mathesis-а - математиката и логиката.

Числото в архетипа на троицата е тъкмо психически творящото, енергетичното Число, незавършеността на свързването на противоположното, но не и на умиротворяването с противопоставяне и уравновесяване с противоположното, каквото настъпва едва с развитието на архетипа на троицата  в четворица.

Обсъждайки този аспект на преход от троица в четворица в рамките на религиозната догма за Светата Троица, Карл Густав Юнг посочва като съответна интерпретация на добавяното изначално четвърто - “дяволът”, “женското начало”, което има почти тривиална интерпретация в “онтогенетичното”, инидвидуалното психическо развитие на отделния човек, който след “убийството” и паралелно с умиротворяването с “Отеца”, “Бащата”, заема неговото място като изгражда пълноценни, в т.ч. и сексуални отношения с лице от противоположния пол (в преобладаващия случай): “Жената”, или “Майката” в психоаналитично тълкувания мит за Едип. Троицата, отбелязва Юнг, е архетипът, по-рядко срещан в сравнение с четворицата в наше време, а в исторически план - по-характерен за Средновековието. Ако си позволим да  използваме терминът, въведен от Фройд, троицата е “фиксация” на етап, предварителен както в онтогенетичен, така и във филогенетичен план в развитието съответно на човека и човечеството, откъдето и идва основното му определение като архетип на незавършеността, стремежа, “либидото”, дори и плашещо се или отклоняващо от своето осъществяване (като от дявола, поради което и амбивалетността на четвъртото в тази интерпретация на прехода от троица към четворица и като “Жената”, и като “дявола”).

Можем да приемем, че във филогенетичен аспект преходът от троица към четворица се изразява, напр. в постигане на равноправие между мъжете и жените. Следва да се подчертае: не само на жените с мъжете, по-обсъждано, доколкото е в публично видимата сфера, но и на мъжете с жените в сферата на грижите и възпитанието на децата, на семейството, една маргинализираност на мъжете, дори до известна степен приемана като норма и по-защитена от осъзнаване чрез завесите, спускани над семейството и личния живот. Именно равноправие на мъжете с жените в семейния живот произтича от аналогичното преминаване от незавършения архетип на троицата към приемане и умиротворяване с противоположното, което за жените е “Мъжът”, “дяволът” в архетипа на четворицата, интерпретиран в случая като хармоничност на семейството. 
Въпреки че подобна интерпретация на прехода от архетипа на троицата към този на четворицата във филогенетичен план е напълно приемлива за либерални мислители, тя, разбира се, далеч не е единствено възможната. Например, ако подобно тълкувание е преди всичко “културно”, то алтернативно може да се предложи и друго - по-скоро “биологично”. Тогава незавършеността на архетипа на троицата би означавала формирането на нов биологичен подвид, алтернативен на homo sapiens sapiens, или на нова раса в неговите рамки. Известно е, че Карл Густав Юнг осмисля както националсоциализма и фашизма, така и болшевизма като дълбинно обусловени в движението на архетиповете при изменението на колективното несъзнавано. От едната страна е идеологията на нацизма за биологичното разделяне на човечеството на висша и низша раса и съответната политика и практика на геноцид, от другата страна е “марксистко-ленинското учение” за “класовата” нееднородност и антагонизъм в обществото като чисто културно обусловени, а именно от “формата и разпределението на собствеността върху средствата за производство”, и за движението от низшите фази на обществено-икономическо развитие, характеризиращи се с класово неравенство, към висшата, комунистическа фаза, когато такова ще отсъства, а ще господства всеобщата собственост върху средствата за производство, “съзнанието”, т.е. фактически “културното”, като принципно условие за равенство между хората. Към това може да се добави, че съответна практика на масов терор, общоприето характеризиран като “политически” е насочен, както единодушно изтъкват изследователите, макар и нерядко с недоумение, към мъжете и културния и държавен елит на обществото, наред с подразбиращия се според идеологията терор спрямо икономическия елит. Натрапващо се като възможно тълкувание на антиелитната насоченост на съветския терор е, че всъщност той е насочен към биологическия елит, който в условията на човешкото общество приема формата на културен, икономически, политически, държавен и пр. Фигуративно казано, болшевизмът (в случая подчертаването на названието е многозначително) да представлява реакцията на болшинството, а то е естествено да бъде досега съществуващата раса или подвид, срещу възникването на биологически съперник.       

Според темата на студията не се обсъжда действителното разделяне или неразделяне на съвременния човек на подвидове или раси, а само дълбинните изменения в колективното несъзнавано, намерили израз в движение на архетиповете, в преход от този на троицата в другия на четворицата и обосноваване по този начин на идеологиите на нацизма и болшевизма.

Ако обаче в един единствен абзац си позволим да спекулираме с изключително бурния ход на човешката история през XX век, с победата в крайна сметка на либералната, средната алтернатива като възможен отговор на въпроса (след като преди това сме постулирали, че е релевантен): възникнало ли е, възниква ли или дали ще възникне в недрата на homo sapiens sapiens еволюционно значимо биологическо различие и разделение, то най-вероятният условен отговор с една дума е анагенеза. И досега еволюцията на рода homo е протичала в тази форма, при която кръстоските между съответните еволюционно обособяващи се единици не са стерилни, а обособяването се препятства, ограничава и смекчава от културния обмен. Предизвикателствата на завоюването на космоса е най-вероятният праг, който би могъл да раздели вече глобализиращото се човечеството на самостоятелно еволюиращи клонове.

Такава е общата рамка, в която - в сравнение и на фона на някои философски - ще бъдат коментирани възгледите на Карл Густав Юнг, и то преди всичко свръзаните с архетипа на троицата и преобразуването му в този на четворицата главно според работата му “Опит за психологическо тълкуване на догмата за троицата” .

I

Да започнем с бегло изброяване на някои акценти и места, свързани с настоящето разглеждане, в чиито контекст се среща “троица” и противопоставя на “четворица” при Карл Густав Юнг. Главният смисъл на последната е да бъде универсален символ на цялостност (Юнг 1993: 140; 1997: 411; 1998: 351; 199а: 259) в колективното несъзнавано, съпоставен и с троицата (Юнг 1991: 101-104; 1996: 39; 41-42; 1998: 270-274; 1998а: 163, 159). И троицата, и четворицата са основни християнски символи (Юнг 1993: 119; 141), а също така гностически, алхимически, срещат се и в Китай, Индия, източния символизъм изобщо (Юнг 1997: 412). “В историята на символите четворката се появява като разгръщане на единното. Единната космическа същност е непознаваема, доколкото тя не може нито да бъде отличена, нито сравнена с нещо. С развитие в “четири” тя достига минимума различни качества и затова може да се познае. Това съображение не е метафизика, а само психологическа формула, която описва процеса на осъзнаване на несъзнаваното съдържание. Докато нещо остава в несъзнаваното, то няма познаваеми качества и затова се отнася към изцяло неизвестна величина, към несъзнаваното Навсякъде и никъде, по някакъв начин  - към “небитийстващата”, ако се възползваме от гностическия израз, същност на космоса. Но когато несъзнаваното съдържание се прояви, т.е. встъпи в сферата на съзнанието, то вече е разделено на “четири”, с други думи, то може да стане предмет на опита, благодарение на четирите основни функции на съзнанието...” (Юнг 1993: 144-145). Също и – Юнг 1996а: 138-139. “Четворката като цяло символизира развила се цялостност, т.е. емпирично проявила се Самост” (Юнг 1993: 128). Също и – Юнг 1997: 469).

Уникалността (идиографичността) и всеобщността (номотетичността), от една страна, и неповторимостта на историческото събитие и квазиемпиричната вечност на историческата структура, от друга, могат да бъдат обединени, следвайки Юнг (1995: 72-73) като една четворица на цялостната личност, която в християнската религия се символизира от Христос. Цялостната личност като висша степен на индивидуалността е уникална и неповторима. Но тъй като психологическата цялостна личност е трансцендентно поянтие, изразяващо сумата от съзнавани и несъзнавани съдържания, тя може да се опише само като антиномия, т.е. горните две качества трябва да се допълнят с техните противоположности, за да се характеризира вярно трансценденталността (очевидно Юнг използва термина не в Кантов смисъл). Най-просто е това да стане под формата на четворка от две двойки противоположности:

Тази формула изразява не само психологическата цялостна личност, но и догматичния образ на Христос. Като историческа личност Христос е уникален и неповторим, като бог – всеобщ и вечен. Цялостната личност като индивидуалност е неповторима, а като архетипен символ тя е образ на Бога, т.е. всеобща и вечна (пак там).

Схемата на четворицата може да се сравни с предлаганата например от Хайдегер в сферата на философията. “»Четворица« не назовава някаква пресметната сума, а образа, единен от самия себе си, на не-крайното отношение на гласовете на съдбата” (Heidegger 1971: 170) Тази не-крайна съразмерност е съразмерността на четворицата: земя, небе, богове хора:





В нейната средина е “поетът”. Очевидна е аналогията между Хайдегеровия “поет”, пребиваващ в “не-крайна съразмерност”, и Юнговия “символ на цялостната личност”. 

Бих казал, че четворицата може да се разглежда и като схема, като формула, подобно например на формулата на предикацията “А е В” или на предлаганата от Рикьор формула на метафората “А е/не е В”.


 


Действително А, В, С, D могат да се разглеждат по подобие на логически променливи, при което заместването с конкретни имена във формулата на четворицата разкрива тяхното взаимно уравновесяване, или с термина на Хайдегер – “не-крайната им съразмерност”. Като илюстрация на тази идея да предложим и други примери, дадени от Юнг, на запълване на имената в една такава “формула на четворицата”:












В този последен случай на схемата на четворицата нейната цялостност, завършеност е подчертана от Юнг чрез външния ромб, който обхваща “кръста”. 





Във връзка с текущия момент на обсъждането интересното е, че са съвместени две “четворици”, което подсказва една отворена схема за рекурентно въвеждане:

А, B, (A, B) – отношение;

А, B, (A, B), C, D, (C, D), {[А, B, (A, B)], [C, D, (C, D)]}– отношение на отношения, или четворица;
А, B, (A, B), C, D, (C, D), {[А, B, (A, B)], [C, D, (C, D)]}, E, F, (E, F), G, H, (G, H), {[E, F, (E, F)], [G, H, (G, H)]},  {[А, B, (A, B)], [C, D, (C, D)]} {[E, F, (E, F)], [G, H, (G, H)]}    - отношение на четворици, или отношение на отношения от отношения;

. . . . . . . . . . – очевидно, схемата може да се продължава неограничено по описания начин.

При това “троицата” и “четворицата” изпъкват като основните й градивни елементи по следния начин:

“Троицата” изразява: (1) I относимо, (2) II относимо, (3) отношение между тях. “Четворицата” изразява: (1) I относимо, (2) II относимо, (3) III относимо, (4) IV относимо, (5) отношение между четирите като отношение на отношения. Фигуративно казано, отношението при “троицата” е на непосредствено следващо йерархично равнище, докато отношението при четворицата е на по-следващо равнище (т.е през едно равнище) спрямо относимите. 

Преходът от троица към четворица като движение по йерархични равнища разкрива следните етапи:

1) I относимо 

2) II относимо на същото равнище

3) Отношение между тях на съседно равнище. Поява на троицата

4) Свеждане на отношението към същото равнище, на което са относимите. Осъзнаване на троицата като незавършеност

5) Допълване на осъзнатата като незавършена троица с четвърти елемент на същото йерархично равнище. Поява на четворицата

6) Осъзнаване на четворицата като завършеност

7) Отделяне на завършеността на четворицата като нейна същност и разполагането й на йерархично равнище през едно, с което също така тя се отъждествява с отношение на отношения.

Очевидно комбинирайки троица и четворица вече по-нататък се задава една рекурсивна схема, свързваща три равнища, за изграждане на йерархия

Да противопоставим на това движение от троица към четворица схемата на троица, която предлага Юнг (Jung 1993: 174):




Светият Дух, остава скрит на тази схема в отношението между Отец и Син. Синът макар и да има освен божествената също и човешка природа, остава напълно отделен от дявола: Синът е съвършен, но бидейки йерархично редоположен с дявола, не може да надделее над него – ще умре на кръста, за да възкръсне. Само Отецът е на по-висше йерархично равнище спрямо дявола, поради което надделява над него. 

Нека обсъдим троицата по указания метод като абстрактна схема: 




Ако в цитираната по-горе схема в качеството на “С” се разгледа “Светият Дух”, то получаваме изходната формула, от която тръгва схизмата между православната и католическата църква. Според Юнг (Jung 1993: 145) в основата на “filioque” проблема (дали Светият Дух произхожда само от Отеца – православната версия, или “и от Сина”, католическата версия, която не е ревизирана от протестантството) e homoousia, пълното триединство, триединното единосъщие, пълното подобие на Отец, Син и Светия Дух. 

Наистина, последната показана схема не е напълно симетрична, но за сметка на това, както и поради това - йерархична. Отецът е по-високото равнище, от което изхождат както Синът, така и Светият Дух. Доколкото обаче Синът е заченат като човек и живот чрез Светия дух, то вече се прокрадва идеята за пълна симетрия на схемата:





Пълната симетрия, триединството на Троицата, homoousia обаче ще се получи само ако се приеме догмата “и от Сина” за произхода на Светия Дух:





С пълната симетрия изчезва йерархията, троицата започва да се разбира като незавършена, появява се необходимостта от четвърти елемент, който да уравновеси структурата. В рамките обаче на Светата Троица дори и след приемане на догмата “и от Сина” произходът е различен, макар да са заедно вечни. Отецът “не е от нищо”, “нито сътворен”, “нито роден”, Синът “не е сътворен”, но е “роден”, а Светият дух “произхожда” от Отеца и от Сина. Затова Отецът не е от никого, Синът е от Отеца, а Светият Дух е и от Отеца, и от Сина (в католико-протестантската версия, която по-скоро обсъжда Юнг).

Нека добавим за сравнение няколко цитата не от Хегел, чиято триадична концепция: теза, антитеза, синтеза е изключително добре позната в България поради стеклите се исторически обстоятелства, а от философията на Чарлз Сандърс Пърс: 

“Грижливият анализ показва, че на трите степени на валентност на некомпозируемите понятия съответстват три класа характеристики или предикати. Първо идват “първости” {“firstnesses”} или позитивни вътрешни характеристики на субекта в себе си, второ идва “второстта” {“secondness”}, или грубите действия на един субект или субстанция върху друга, независимо от закон или какъв да е трети субект, трето идват “третости” {“thirdnesses”}, или ментални или квази-ментални влияния на един субект върху друг по отношение на един трети (C. Peirce. “Pragmatism” (1907), CP 5.469). “Ако вселената е следователно прогресираща от състояние на пълна, но чиста случайност към състояние на пълна, но завършена определеност чрез закон, трябва да предположим, че има първоначална елементарна тенденция на нещата да придобиват определени свойства, да приемат навици. Това е третият, или посредничещ елемент между случайността, която произвежда Първото и първоначалните събития и закона, който създава последователности или Вторите (C. Peirce. “One, Two, Three: Kantian Categorias”(1886), EP 1:234).
“Троицата” пронизва философията на Чарлз Сандърс Пърс толкова фундаментално, колкото и тази на Хегел.

II

Една от главите на обсъжданото тук съчинение на Юнг “Опит за психологическо тълкувание на догмата за Троицата” носи название – “Проблемът за четвъртото”.

Развитието на Троицата, според Юнг, в четворица може да се представи като проекция на метафизични фигури, но всяко твърдение от такъв род следва да се свежда до човека и неговата психология (Jung 1993: 180). Метафизичните фигури са проекции на психически процеси и всъщност никой не знае какво те представляват “сами по себе си”, тъй като тяхното битие е в сферата на несъзнаваното, недостъпна непосредствено за човека, а само чрез неговите ментални продукти. “Троицата” представлява колективен феномен на несъзнаваното, който се проецира в религията, във философията и в много други сфери на духовен живот и може да се допусне, че представя диференциацията на съзнанието, която продължава от няколко хиляди години.

Истинността на религията, а и на философията, бихме могли да предположим, се основава в колективните феномени на несъзнаваното, т.е. във всеобщото приемане на  схема, екстериоризирана от общи черти на психическото и неговото исторически актуално развитие. За разлика от чисто абстрактното си, логическо или математическо представяне, каквото беше показано в предната част, тя носи “психическа енергия”, “емоционален заряд”; противоречията не играят съществена роля; нейната верифицируемост се състои в усещането за истинност, което поражда, в “откровението”.

Естествено е да се предположи, че интензивният и все по-ускоряващ се културен живот, който води човечеството вече няколко хиляди години, факт, видим и в разпространението на няколкото основни световни религии в разглеждания период, поражда изменения преди всичко на психическо равнище, възможно и биологически обуславяни или закрепвани.

“Мутациите” на homo sapiens sapiens имат културно-психически характер. Тъй като при такъв тип еволюция се унаследяват придобити белези, за разлика от една биологическа еволюция, тя се извършва много по-бързо. За тези няколко хиляди години, които за биологическа еволюция са пренебрежимо малък период, е осъществено огромно развитие в сферата на подръчното, на инструментите и средствата, които имат  ефективен резултат, сравним с милиони години еволюция на органи, възникване на нови видове и т.н. Благодарение на своята техника, хора могат да преживеят в космоса, на полюсите, в океаните, в пустините, по планинските върхове и други не особено благоприятни места.

За да се достигне това съвременно състояние е имало предхождащ обуславящ етап на психически изменения. Колективното несъзнавано, фиксирано в религията, философията и другите сфери на духовна дейност служи за появата и закрепването на културно-психически човешки “раси” – според основните световни религии.   

Ако при биологическия отбор се разпространяват носителите на някакви особено успешни мутации, за което, вече се подчерта, е необходим много по-дълъг период, измерен в средната продължителност на живот на индивидите, то при културно-психическия отбор се установяват носителите на някакви особено успешни културни и психически “мутации”, имащи само в редки случаи биологическа основа. При културно-психическата еволюция най-успешните “мутации” се научават, поради което тя протича с небивало ускорен темп.

Архетипът на троицата е свързан с отключването на “осевото време”, ако използваме термина на Ясперс: това е началото на историята като насочен, дори сякаш телеологичен процес, водещ до много бързото културно-психическо развитие на homo sapiens sapiens: осевото време, прието за отправна точка, определя въпросите и мащабите, прилагани към цялото предшествуващо и последващо развитие. Предшестващите велики култури на древността губят своята специфика. Народите, които са били техни носители стават за нас неразличими в степента, в която се приближават към движението на осевото време. Доисторическите народи остават доисторически чак докато не се разтворят в историческото развитие, идващо от осевото време; в противен случай измират. Осевото време асимилира всичко останало  (Ясперс 1991: 38). 

“Троицата” намира своя завършък и едновременно ново начало в архетипа на четворицата. Последната сякаш имплицира появата на “петия елемент”: отношението на отношения, което в качеството на субстанция е най-близко до съвременното разбиране за информация. Твърди се, че живеем в “глобално информационно общество”, или в “общество, основано на знанието”. Очевидно е, че ние, хората сме навлезли в нов етап. Инструментите, които досега помагаха на нашите органи, за да придобият функции и възможности, дори немислими по пътя на биологическата еволюция, сега неимоверно разгръщат информационните ни способности, обичайно свързвани с четирите психически функции, както ги обсъжда Юнг. 

Но дали това не е свързано с появата на някаква, нова, пета и следващи психически функции, да ги наречем условно мета-психически, за които психиката служи за “тяло”, доколкото тя вече също подобно на същинското ни тяло, бива продължавана чрез външни средства, позволяващи й да пребивава в информационни среди, напълно недостъпни за нея? Дали културно-психически - и то този път вече и информационно - не възниква homo sapiens sapiens sapiens?

Юнг започва главата “Проблемът за четвъртото”  с цитиране на Платоновия “Тимей” (Jung 1993: 164): “Едно, две три – но ... къде е четвъртото?” и по- нататък (p. 165-166) свързва незавършеността на троицата с подтискането - с развитието на цивилизацията - на чувствата, които са една от четирите основни психически функции, наред с мисленето, интуицията и сетивността. В неговото учение за тези четири психически функции интуицията и сетивата са ирационални функции, респ. вътрешна и външна, докато мисленето и чувствата са съответно външната и вътрешната рационални функции. Цивилизацията, особено новоевропейската, културно-психически развива едностранчиво функцията на мисленето, но подтиска чувствата. Рационалността се отъждествява само с мисленето. Това обаче нарушава баланса на психиката. Той трябва да се възстанови като се изведе от маргиналната си позиция пренебрегваната психическа функция – чувствата.

Обаче преходът от “троица” към “четворица”, запазвайки Юнговата им интерпретация чрез изброените основни психически функции, в контекста на настоящата студия може да се тълкува като рефлексия върху възникването на нова психическа функция, а именно – мисленето. Настина телеологизмът на “осевото време”, насочеността му чрез троичната християнската религия към исторически предстоящо “спасение”, може да се схване като екстериоризиране на естествено вътрешния процес на възникване и утвърждаване на четвъртата основна психическа функция – мисленето. Съвременното масово и изключително продължително образование поражда културно-психически модел, водещ до преобладаване и възможно, до хипостазиране на мисленето - хипостазиране, срещу чиито вредни последици за психическата цялостност е насочено психоаналитичното учение и терапия. Но едва ли някой би отрекъл, че тъкмо функцията на мисленето е от решаващо значение за социалната реализация на индивида в наше време и все пак тя не е фиксирана в някаква генотипна особеност – някакъв “ген или гени на мисленето”. Макар и да има неопределена биологическа и индивидуално диференцирана основа, тя да голяма степен се научава чрез съответно културно-психическо въздействие, осъществявано чрез образованието и възпитанието.

От подобна гледна точка християнската религията и европейската философията се оказват обединени и разграничени. Докато единосъщието на “Светата Троица” екстериоризира психическата цялостност на трите исторически предхождащи психически функции – сетивността, чувствата и интуицията, то девизът на Декарт “Мисля, следователно съществувам”, който може да се постави и като мото на самото Ново време, рефлектира и чрез това фиксира етапа на еманципация на четвъртата основна психическа функция – мисленето. С това обаче възникват три нови, следващи едни след друг проблема:

1. Как да се възстанови психическата цялостност чрез хармонична интеграция на по-старите три функции и нововъзникналата и бурно развила се и разпространила се нова, мисленето? Разгледан през призмата на човешките дейности, това е проблемът как може да се съедини “религията” с “науката”, досегашното психическо - с новото психическо, мисленето. Фактически самото възникване на психоанализата в многобройните й разновидности обозначава този проблем и предлага различни пътища за неговото решаване на индивидуално, групово или социално равнище чрез “психоаналитична терапия” под една или друга форма.

2. Ако психическата цялостност се възстанови вече като “четворица”, дали с това не се полага или вече не е положено началото на културно-психическо формиране на нова, пета фундаментална ментална функция? Известен е тезисът, на Хайдегер, че “ние още не мислим” (Heidegger 1994: 124 ), че “науката не мисли” (Heidegger 1984: 3), че “най-мислителското в нашето мислителско време е, че ние още не мислим” (Heidegger 1984: 5 ). Той смята, че “задачата на философията” е това ново мислене. Наистина, подобно разбиране за философията, което я сродява с религията на психоаналитична - от юнгиански тип - основа, като екстериоризация на архетипи от колективното несъзнавано, е напълно съзвучно с идеите в настоящата студия. Хайдегер се опитва да отгатне очертанията на това предстоящо и може би вече налично мислене като “поетично”, обобщаващо “логическото”, основаващо се не на пропозицията, а на обобщаващата я метафора. Мимоходом да отбележим, че формулата на метафората “А към B, както C към D” я разкрива именно като четворица. 

Действително, Кантовото полагане на философията върху човешките способности, “Коперниканският преврат” от еманципиралата се и с това всъщност хипостазирана и субективизирано произволна метафизика към тях, вече осмисля философията като рефлексия върху човешкото психическо развитие изобщо, а по-специално, върху възникването на четвъртата основна функция, в Юнговата терминология – мисленето: тема, превърнала се в Новото време във фундаментална за философията след Декарт и особено за немската класическа философия, изграждана върху титаничното Кантово дело.   

3. Как би могла по-точно да се очертае тази нова, предполагаема способност, или пета фундаментална психическа функция по Юнг? Тъй като нейното формиране, при това хипотетично, едва започва, то този последен въпрос е най-трудният, но и най-философският. Във всеки случай изглежда най-вероятно да е свързана с времето, с глобалното насочване във времето, за разлика от досегашното мислене, което е с твърде къса времева перспектива. Става дума заедно с това и за познание на принципно случайното, недостъпно непосредствено за съвременната наука, основана на мисленето, и върховен принцип за която е възпроизводимостта. Очевидно, принципно случайното е недостъпно за науката тъкмо защото е и принципно невъзпроизводимо. Най-сетне тази нова способност може да се нарече и сетиво за съдба, т.е. насочване на индивидуалното развитие по посока на най-благоприятното стечение на обстоятелства в дългосрочен план и в някакъв смисъл управлението им.

Ако си позволим да перифразираме заглавието на главата “Проблемът за четвъртото”, то сега вече е възникнал “Проблемът за петото”, а съответната перифраза на цитата от Платоновия “Тимей” ще звучи: “Едно, две, три, четири – но ... къде е петото?”

III

Нека сега, в така очертания хоризонт на интерес да се завърнем към заключението на обсъжданата тук Юнгова работа. Според него, homoousia, единосъщието, чието общо признаване е причина за толкова конфликти и за схизмата между православната и католическата църква, е напълно необходимо от психологическа гледна точка, тъй като, разгледана като психологически символ, Троицата представя прогресивната трансформация на една и съща субстанция, а именно psyche-то като цяло. Концепцията за “homoousia” заедно с тази за “filioque” настоява за това, че и Христос, и Светият дух, и Бог-Отец са от една и съща субстанция (Jung 1993: 194). Нека сравним с възгледите  на Декарт, който не толкова предпоставя две субстанции  - една за протяжното и друга за мисленето – колкото подчертава, че мисленето не е от субстанцията на протяжното. Оттук неговият дуализъм може да се перифразира като дуализъм между единосъщието на Светата Троица или архетипът на троицата, от една страна, и мисленето, от друга.

С възстановяване на целостността на четворицата – било чрез възстановяване значимостта на подтисканите чувства, било чрез интегриране на новопоявилото се абстрактно мислене – възниква въпросът за новата обща субстанция на четворицата, която с парабола към Декарт би трябвало да преодолява и неговия дуализъм – между протяжността (даденото в сетивата) и мисленето. Това ново единосъщие би трябвало да бъде със същността на четворицата и следователно да може да се представя като отношение на отношения.

На това, че архетипите се въплъщават наред с другите форми на духовна дейност и в научните теории, Юнг обръща внимание, когато използва една аналогия от физиката (Jung 1993: 187). Светият Дух – пише той – може да се уподоби на поток от фотони, възникващ при разрушаването на веществото, докато “Отецът”би бил изначалната енергия, която придвижва образуването на фотони и електрони с техните положителни и отрицателни заряди. Възможността на тази аналогия – продължава той – се корени във факта, че физическите модели в крайна сметка се коренят върху едни и същи архетипови основания, които лежат и в размишленията на теолозите. И двете са психология и няма други основания. Към физиката и теологията бих добавил в настоящето изследване също философията, а и самата психология.

Оттук бих искал да изведа два нови въпроса:

1. В какви фундаментални физически концепции и теории би се въплътил архетипът на четворицата и по-нататък неговото единосъщие? За да не се отклонявам значително от основния поток на изложението само ще спомена общоприетите четири фундаментални физически взаимодействия: силно, електромагнитно, слабо и гравитационно. При това първите три са обединени в кварковата теория и с това противопоставени на оставащото четвърто, гравитационното взаимодействие. Засега неуспешно се търси подход за “Великото обединение”, което да разкрие единосъщието на четирите основни физически взаимодействия, при което трябва да се интегрира тъкмо четвъртото. Следва да се изтъкне, че когато е писана обсъжданата работа на Юнг - четиридесетте години на двадесети век, - това осъществено впоследствие развитие на физиката не  е било известно, т.е. поставянето на “Проблемът за четвъртото” се оказва пророческо по отношение на ... физиката (?!). Същевременно от така наречения парадокс на Айнщайн-Подолски-Розен (1935) прохожда и от 90-те години на XX век бурно се развива дисциплината “квантова информация”, която е склонна да въведе нова обобщена субстанция, а именно квантовата информацията, частен случай на която е класическата, и то тъкмо като отношение на отношения, като пето, при това фундаментално и заради това лежащо в основата на останалите четири физически взаимодействия, т.е. като тяхна същност. Може да се добави, че квантовата информация се оказва най-сходна по използвания математически модел с четвъртото основно физическо взаимодействие, гравитацията, което хронологически е първото опознато от човечеството (с теорията на всеобщото привличане на Нютон) фундаментално физическо взаимодействие (хронологическият ред на останалите: електромагнитно, силно и почти едновременно - слабото взаимодействие). Ако човек има подобна нагласа, би могъл да твърди че квантовата информация е още по-отдавна известна на човечеството под името “божието слово”, “Lovgo"”- ът.

2. Дали природата, fuvsi"-ът, вселената, човекът, тяхната обща същност не се развива, както твърди Пърс и по-неопределено подсказва Хайдгер? Дали тогава приложението (както разбира се критичното оспорване) на Юнговата концепция за архетипите следва да се ограничи само до психологията, разбирана като емпирична наука за човешката психика, или може да се отнася към философското осмисляне на света и към редица други, по-частни области? Дали догмата за Светата Троица не е фиксирала тъкмо съществувалата преди троичност на света, която впоследствие се развива в негова четворност, а в наше време навлизаме в епоха на петорност? Дали най-фундаменталната основа на нашия свят не е Числото, разбирано в питагорейски смисъл, и то Развиващото се Число, или архетипът в термините на Юнг? Дали концепцията на Юнг за синхронността с подсказаното вече обобщение за архетипна синхронност в  развитието на религията, на философията, на психологията, на физиката, в крайна сметка  - както на човешкото познание, така с него и на самия свят,  - не произтича тъкмо от единна основа на Числото или на архетипа? Не се ли променя с биологическата еволюция на съществата и самият свят, така че те да бъдат архетипно адекватни на него? Има ли единосъщие в предполагаемото пето, и то най-фундаментално физическо взаимодействие, квантовата информация или сдвояването, сплитането (entanglement), и  също така предполагаемата пета основна, и възможно най-фундаментална психическа функция?    
Откритостта на този втори проблем е подчертана с многобройността и дори плашещата значимост на възникващите въпроси. Да се обърнем като към пътеводна нишка към Юнговото определение за архетип в рамките на обсъжданата негова работа:

Архетипът сам по себе си е “непредставим” фактор, едно “разположение”, което започва да функционира в даден момент от развитието на човешката психика и организира материала по определени модели. В бележка под линия Юнг предлага свой отговор на въпроса, с който често са се обръщали към него: откъде идват архетипите и дали могат да се придобиват:

На този въпрос не може да се отговори пряко. Архетипите са, по определение, фактори и мотиви, които организират психическите елементи в определени образи, характеризирани като архетипови, но по такъв начин могат да бъдат разпознати само по ефектите, които пораждат. Те съществуват предсъзнателно и вероятно образуват структурните доминанти на psyche-то изобщо. Могат да се сравнят с невидимото присъствие на кристална решетка в едни наситен разтвор. Като априорни обуславящи фактори те представляват специален, психологически пример на биологическия “модел на поведение”, който дава на всички живи организми специфичните им качества. Точно както проявите на този биологично основан план може да се променя в хода на развитие, така може и този на архетипа.

Където и да го открием, архетипът има принуждаваща сила, която произхожда от несъзнаваното, и където и да се осъзнава, той има явно нуминозно качество (Jung 1993: 148-149).   

От приведените определения става ясно, че архетипът е всеобщ модел на психичното с нуминозен, необходим характер и в това число и за човешката психика и определяното от нея поведение и сфери на дейност. Примерът с кристалната решетка ни навежда на по-съвременната представа, че архетипът представлява базовата клетка на една фрактална структура, възможно изисквана от психичното. Въпросът за неговия произход – т.е. “откъде идва архетипът” – в рамките на Юнговата теория очевидно остава открит, а “придобиването” му е само под формата на “кристализирането” му, което може и да не се случи.

Доколкото предполагаемата пета основна психическа функция представлява завършеността на четворицата и нейната “уравновесеност”, “съразмерност”, “не-крайност”, с термина на Хайдегер, и може да се представи като отношение на отношение, то тя може да се разгледа като пропорция между екстравертните, насочени навън психически функции – мислене и сетивност, - и интравертните, насочени навътре – интуиция и чувства. Светът – без априорно да се задава дали външен или вътрешен – може да се опознава и чрез едните, и чрез другите. Интравертното познание сякаш се основава по-скоро на архетипите, докато екстравертното - на сетивно възприеманата реалност. Първото насочва човешката дейност глобално, стратегически, в дългосрочна и историческа перспектива, второто – локално, тактически, в краткосрочен план и ежедневното оцеляване.

Предполагаемата пета психическа способност, да я наречем условно времева, не би трябвало да бъде нито екстравертна, нито интровертна, а отношение между двете, при което опознаваното и познанието се съотнася по съвместим начин както с краткосрочните цели на оцеляването и максималната тактическа полза, така и с дългосрочните цели на “спасението”, т.е. на развитието в перспектива и дългосрочната стратегическа изгода. Очевидно двата типа цели изобщо са в конфликт и тяхното хармонизиране е същност на времевата способност, “сетивото за съдба”: виждане на сетивното и мисленото не само като емпирични знаци, но понякога – чрез чувствата и интуицията - и като знамения на архетиповете, на нуминозното, трасиращи жалоните на съдбата .

В заключение бих искал да повторя думите, с които завършва своята работа Юнг:

Тези разглеждания ме правят крайно предпазлив в моя подход за по-нататъшно метафизично значение, което е възможно да лежи в основата на твърденията за архетипите. Няма нищо, което да спира тяхното окончателно разклоняване от проникване в самата основа на вселената. Бихме били глупави, ако пропуснем да го забележим. Не може да се претендира, че обектът на архетиповите твърдения може да се разкрие само чрез изследване на психологическите аспекти. Стремежът е само да се стимулира дискусията. Свят, в който е изгубен погледът към такива архетипови твърдения би бил несравнимо обеднен откъм психика и душа (Jung 1993: 200). 

� Този цитат от Св. Августин е мотото на работата на Юнг “Опит за психологическо тълкувание на догмата за троицата” {Versuch zu einer psychologishen Deutung des Trinitätdogmas}: “Не там навън, в теб самия се върни, в човешката вътрешност обитава истината” 


� В текста са означавани като CP x.y, където ‘x’ e номерът на тома, а ‘y’ – номерът на параграфа; напр. CP 5.555 означава параграф 555 от 5-и том. Екземплярът от Събраните съчинения, използван при подготовката на настоящия превод, е на разположение в библиотеката на НБУ: тъкмо той е “Third Printing, 1974|”.  


� В теккта са означавати като EP w:z, където “w” е номерът на тома, а “z” – страницата. Екземплярът от Избраните съчинения, използван при подготовката на настоящия превод, е на разположение в библиотеката на НБУ.





